ઈ.સ. ૧૮૮૯ માં તળેટીથી માળી પરબ સુધીના પગથિયા સાવ નાબૂદ થઇ ગયા હતા અને માળી પરબથી પહેલીટૂંક (નેમિનાથ દરબાર) સુધીના પગથિયા ધોળાભૂખરા પથ્થરના હતા તે ઘણા જીર્ણ થઇ ઘસાઈ ગયા હતાં. તથા અંબાજીથી આગળના પગથિયા હતા જ નહીં. તે સમયે જુનાગઢ રાજ્યના દીવાન હરિદાસ વિહારીદાસ દેસાઈએ રાજ્ય તરફથી તેનું સમારકામ કરવા વિચાર્યું. પરંતુ તેનો પ્રસ્તાવ સ્વીકાર્ય ન થતાં તેણે તત્કાલીન ચીફ મેડીકલ ડૉ.ત્રિભોવનદાસ મોતીચંદ શાહના સહકારથી ગિરનાર લોટરી કાઢી. તે લોટરીમાં ઘણા લોકોની કમીટી કરી. પ્રથમ ઇનામ ૪૦,૦૦૦ રૂ. ના, બે ઇનામ ૧૦,૦૦૦ રૂ.ના, ચાર ઇનામ ૫,૦૦૦ રૂ.ના, દસ ઇનામ ૧,૦૦૦રૂ.ના, વીસ ઇનામ ૫૦૦ રૂ..ના, અઢીસો ઇનામ ૨૦ રૂ.ના, પાંચસો ઇનામ ૧૦ રૂ. ના અને એક હજાર ૫ રૂ. ના એમ કુલ ૧,૧૫,૦૦૦ રૂ. ના ઇનામો કાઢવામાં આવ્યા હતા.